Meksikolaiset klovnit ovat kiistäneet huumepomon viime viikolla tappaneen klovnin olleen kollegansa. Meksikon pääkaupungissa Méxicossa kokoontuneet klovnit sanovat olevansa surullisia siitä, että tappaja naamioitui klovniksi.

Klovniksi naamioitunut murhaaja ampui Meksikon ja Kalifornian huumekauppaa 90-luvulla yhdessä veljiensä kanssa hallinneen Francisco Rafael Arellano Felixin viime viikolla lastenkutsuilla.

Klovnikokouksen mukaan aito klovni ei koskaan syyllistyisi moiseen tekoon. Kokouksen järjestäjän Tomas Moralesin mukaan klovnien asuja ja meikkejä on varastettu, ja niitä on käytetty rikoksissa.

Vastalauseena väkivallalle klovnikokous nauroi 15 minuuttia.

Lähteet: AP